49. schôdza NR SR - 6.deň - B. popoludní
Dátum: 2026-04-22
Poslanec: Nash, Natália 
Druh vystúpenia: Vystúpenie v rozprave

Vážený pán predsedajúci, vážení kolegovia, kolegyne, milá verejnosť, ak sleduje tento prenos. Skôr než sa pustím do podrobnej kritiky, chcem tu a teraz za seba jasne deklarovať jednu zásadnú vec. Plne chápem a rešpektujem potrebu chrániť citlivé osobné údaje našich občanov. Žijeme v 21. storočí v digitálnej dobe, kedy sú dáta vyhľadávanou cennou, ale aj zneužiteľnou komoditou. Uvedomujem si riziká spojené s kybernetickými útokmi, s hromadnými a automatizovanými sťahovaniami dát za účelom ich predaja alebo zneužívania na podvodné aktivity. Rovnako tak si uvedomujem hrozby cielených podvodov zameraných na zraniteľné skupiny občanov, akými sú osamelé seniorky, osamelí seniori, ktorých si podvodníci vedia cez otvorený register ľahko vytipovať. Štát má nielen právo, ale dokonca aj povinnosť hľadať mechanizmy, ako chrániť súkromie bežného človeka pred kriminálnym alebo komerčným zneužitím. Ale tento predložený spôsob riešenia považujem za radikálny, neprimeraný a vypracovaný na úkor transparentnosti a ochrany verejného záujmu. Pod rúškom ochrany súkromia a harmonizácie s európskym nariadením o GDPR nám tu predkladateľ prináša zákon, ktorého skutočným víťazom nebude bežný občan, ale človek, ktorý má dôvod skrývať pred verejnosťou rozsah a pôvod svojho bohatstva či prepojenia s inými osobami a rodinnými príslušníkmi. Namiesto citlivého legislatívneho zásahu, ktorý by ochránil kataster pred hackermi a špekulantmi, prichádza vláda s valcom, ktorý má za cieľ zdemolovať jeden z najúčinnejších nástrojov verejnej kontroly na Slovensku. To najnebezpečnejšie z celej novely sa však ukrýva v znení, ktoré mení úvodné ustanovenia zákona. V ňom sa priamo a explicitne zakazuje použiť údaje z katastra na profilovanie osôb a na vyhodnocovanie majetkových pomerov osôb. Kromia ako bežný občan. Voliči majú elementárne právo vedieť, či majetok premiéra, ministra, poslanca zodpovedá jeho legálne priznaným a zdaneným príjmom z verejnej funkcie. Ak zákon zakáže prepájať verejne dostupné údaje z katastra s majetkovými priznaniami pod zámienkou profilovania, podkopávame samotné základy demokratickej kontroly moci. Vláda týmto nechráni občanov. Vláda týmto chráni samu seba, korupčníkov a politické kšefty. Ja pri svojej práci využívam kataster bežne. Pri viacerých podozrivých kšeftoch Ministerstva cestovného ruchu a športu a jeho priamo riadených organizácií sme vďaka katastru prišli na to, kto je prepojený cez bydlisko? Kto je koho sused? A kto sa skrýva za meno organizácie? Kataster patrí k základným nástrojom našej investigatívnej opozičnej práce v záujme kontroly a ochrany verejného záujmu. A čo s tým bude teraz? Ako poslanci síce zarábame veľmi slušne, ale na takúto činnosť už po novom budeme potrebovať aj nejaký ten budget. Finančné náklady sú jedna vec. Ale obmedzovanie prístupu k informáciám je vec druhá, ktorú tento návrh prináša. Aby bola hradba okolo majetkov dokonalá, dôvodová správa a nadväzujúce úpravy explicitne počítajú s obmedzením zákona o slobodnom prístupe k informáciám, takzvaného infozákona, pri poskytovaní údajov a listín z katastra. Zbierka listín, kde sú uložené reálne kúpne zmluvy a kľúčové dokumenty o cenách a podmienkach prevodov nehnuteľností, sa stane pre verejnosť prakticky nedostupnou. Vytvárate tu dokonalé informačné vákuum. Ak by sa predsa našiel niekto odvážny, kto by chcel do tohto vákua vniesť trochu svetla a preverovať majetky funkcionárov automatizovaným či takzvaným profilovacím spôsobom, návrh zavádza drakonické a, povedzme to na rovinu, likvidačné sankcie. Tresty za tzv. neoprávnené spracúvanie údajov katastra sa môžu pre právnické osoby vyšplhať až do astronomickej výšky 50 000 €. Pýtam sa vás, načo je toto oprávnenie dobré? Má toto odradiť nadnárodné marketingové korporácie s miliónovými obratmi? Alebo je to skôr bič na nepohodlné, nezávislé redakcie, investigatívne portály a protikorupčné neziskové organizácie, pre ktoré by bola pokuta v takejto výške drakonická a znamenala by koniec ich fungovania. Je to cielený nástroj na zastrašovanie. Zbystriť pozornosť musíme aj pri zavedení inštitútu takzvaného neverejného súboru popisných informácií katastrálneho operátu. Tento režim utajenia sa má aplikovať na nehnuteľnosti významné z hľadiska obrany, vnútorného poriadku a bezpečnosti štátu. Aby sme tomu rozumeli. Nikto z nás nechce, aby na internete svietili detailné plány rozloženia vojenských základní, skladov munície alebo tajných objektov spravodajských služieb. Ochrana kritickej infraštruktúry je legitímna požiadavka. Problémom však je, že v našom legislatívnom prostredí sú pojmy vnútorný poriadok a bezpečnosť štátu často nebezpečne flexibilné. Bez extrémne prísnych, jasne vymedzených zákonných mantinelov a bez nezávislej krížovej kontroly hrozí aj zneužitie tohto inštitútu. Do neverejnej, teda tajnej časti katastra, ku ktorej sa okrem úzkeho okruhu úradníkov a oprávnených osôb nikto nedostane a ku ktorej podľa návrhu dokonca nebude nutné predkladať ani fotodokumentáciu stavby, môžu veľmi rýchlo spadnúť napríklad aj luxusné vily, prominentné chaty papalášov či papalášske byty spriaznených osôb. Stačí jedno účelové rozhodnutie, že daný objekt slúži potrebám vnútorného poriadku a nehnuteľnosť zmizne z mapy verejnej kontroly. Tým otvárame obrovský korupčný priestor priamo v srdci tohto systému, pretože, ako vieme, u nás sa dá kúpiť všetko. Okrem politického rozmeru táto novela zasiahne peňaženky aj úplne bežných ľudí. Zatiaľ čo predkladateľ z úradu geodézie, kartografie a katastra deklaruje zrýchlenie konaní pri záznamoch či riešenie neporiadku so stavbami do roku 1976 a 89, na druhej strane prináša tvrdú realitu nových poplatkov a byrokracie. Novela ruší možnosť získať bezplatný informatívny výpis z listu vlastníctva a zavádza spoplatnenie výpisu z listu vlastníctva na právne účely prostredníctvom špecializovaného portálu sumou 6 €. Zvyšujú sa základné sadzby správnych poplatkov za návrh na vklad a úplne sa ruší inštitút oznámenia o návrhu na vklad, ktorý občanom prinášal úsporu vo výške 15 %. Zavedený je nový poplatok za prešetrenie údajov katastra. Občan si tak vo finále za štátne služby opäť raz priplatí. Štát od ľudí vyberie viac peňazí za to, že im sťaží prístup k informáciám o ich vlastnom bezprostrednom okolí. Vážení poslanci a poslankyne, chápem, že v tejto novele sú aj dobré a racionálne prvky. Skrátenie lehôt na zápis zabezpečovacích opatrení súdu, možnosť vykonať čiastočný záznam alebo rozširovanie kompetencií pre advokátov pri autorizácii zmlúv sú kroky správnym smerom. Avšak tieto pozitíva sú úplne pochované pod opatreniami, ktoré likvidujú verejnú kontrolu. Vyhovárať sa pri tomto návrhu na európske nariadenie GDPR je zo strany autorov cynické. GDPR predsa pozná výnimky pre novinársku činnosť a vo verejnom záujme. Ochrana osobných údajov nikdy nesmie slúžiť ako štít, za ktorým sa budú beztrestne schovávať majetky nadobudnuté pochybným spôsobom. My tu nesedíme preto, aby sme uzákonili beztrestnosť a informačnú tmu. Sme platení z daní občanov a tí majú právo vedieť, či naša služba nie je len zásterkou pre otváranie dverí pre rôzne záujmy a obohacovanie sa. Kataster bol dlhodobo o transparentnosti, ktorú nám mohli závidieť aj v zahraničí. Urobiť z neho miesto, kde je zakázané vyhodnocovať majetky pod hrozbou likvidačnej pokuty, kde novinár narazí na múr vylúčenia z infozákona a kde môže vláda schovať domy do neverejného módu, nie je pokrok. Je to krok späť. Je to krok do tmy. Preto apelujem hlavne na tých, ktorí máte úctu k demokratickým princípom. Tento vládny návrh buď odmietnite, alebo ho vo výboroch do základov prekopte. Ukážme Slovensku, že transparentnosť nie je pre nás len prázdnym volebným gestom. Ďakujem za pozornosť.